《游仙曲寄外舅吴宾岑先生》
清代·蒋曰豫

天风吹海珊瑚湿，琼楼隐约排云出。曙色微茫晓露浓，霓裳一队凌波立。

同蹑青鸾拜玉皇，五铢衣暖缀明珰。白榆历历莺声滑，碧水迢迢蜃气凉。

双成憨坐蓬莱岛，花落嵰山红不扫。笑掷明珠戏凤凰，星眸下觑尘寰好。

才动尘心上界知，一篇真诰降彤墀。广寒齐奏钧天曲，折赠芙蓉当柳枝。

璇宫人去苍苔锁，世味深尝无一可。回首红墙粉汉遥，青天碧月情无那。

桃开桃落岁华赊，重叩瑶池阿母家。乞返玉真清冷地，不司符箓只司花。

作者简介：（1830—1875）清江苏阳湖人，字侑石。监生。咸丰间援例得知县，迁蔚州知州。同治间佐戎幕，镇压捻军，擢直隶州知州。少工诗文，及长，研究经史，旁及声音训诂之学。有《滂喜斋学录》、《问奇室诗文集》。